## Cultura dona suport a la celebració de la Nit de l’Art de Castelló per a acostar l’art a la ciutadania

*** La cita, que cada any compta amb la col·laboració del Consorci de Museus i de l’IVC, celebra la seua 17a edició els dies 9 i 10 de maig
* La present edició comptarà amb la participació d’alumnat de Batxillerat Artístic de l’IES Politècnic i de l’IES Joan Baptista Porcar, a més del Conservatori Professional de Dansa de Castelló, de l’Escola d’Art i Superior de Disseny i del Centre d’Educació Especial Penyeta Roja**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana i de l’Institut Valencià de Cultura, se suma, un any més, a la Nit de l’Art de Castelló que celebrarà la seua 17a edició els dies 9 i 10 de maig.

La secretària autonòmica de Cultura, Pilar Tébar, ha assistit a la presentació acompanyada per la regidora de Cultura de Castelló de la Plana, María España, el diputat provincial de Cultura, Alejandro Clausell, la delegada del Consell a Castelló, Susana Fabregat, la vicerectora de Cultura de la Universitat Jaume I, Carmen Lázaro, i el director gerent del Consorci de Museus, Nicolás Bugeda.

La Nit de l’Art està organitzada per l’Associació d’Art Contemporani de Castelló (Asaco) i compta amb el suport de la Generalitat, a través del Consorci de Museus i l’Institut Valencià de Cultura, entre altres administracions i institucions.

Més de 120 propostes d’una quinzena de disciplines com la dansa, el teatre, les *performances*, la poesia, la música, el circ, els tallers participatius i les exposicions, tindran lloc en 80 localitzacions urbanes a l’aire lliure i amb mig miler d’artistes *amateurs* i professionals implicats a fer possible esta “posada en escena viva, emocional i oberta”.

Pilar Tébar ha destacat la singularitat de la Nit de l’Art “que cada any s’avança a la celebració del Dia Internacional dels Museus i presenta una acció que trau l’art al carrer en un format accessible i divers” i ha manifestat que “es tracta d’un esdeveniment que celebra la cultura estenent els seus valors més enllà dels centres museístics”.

La secretària autonòmica de Cultura ha assenyalat que des dels seus inicis en 2006 “el nostre entorn creatiu ha canviat molt, però la Nit de l’Art juntament amb la fira MARTE, dos esdeveniments que naixen del mateix sector creatiu, s’han mantingut enriquint-se amb noves propostes, i han convertit Castelló de la Plana en una cita obligada per a comprendre l’art contemporani més actual”. I ha afegit que “a este compromís amb la ciutat, amb l’art i els seus artistes s’unix, des de la seua primera edició la Generalitat, a través del Consorci de Museus, amb el suport també de l’IVC”.

Per la seua banda l’edil María España ha explicat que la Nit de l’Art “és cultura en majúscules, art per a la ciutat i fet per la ciutat, perquè juntament amb els 500 artistes que participen enguany en les diferents propostes, hi ha una presència del teixit associatiu cultural local enorme per a enriquir i innovar any rere any”. Així mateix, ha assenyalat que 22 associacions i col·lectius culturals i 8 centres educatius castellonencs s’unixen al programa de la Nit de l’Art 2025 i “ho fan des de la fotografia, la música, les tradicions, els tallers o la dansa”.

**Participació de jóvens estudiants**

La Nit de l’Art comptarà en la present edició amb la participació de l’alumnat de Música de l’IES Politècnic que oferirà un concert en el parc de l’Oest *Nit de l’Art a l’Oest*, així com d’estudiants de Batxillerat Artístic de l’IES Joan Baptista Porcar, amb l’exposició ‘Univers d’artistes’.

A més, se sumen a la cita artística el Conservatori Professional de Dansa de Castelló de la Plana, amb la dansa sobre la solidaritat després de les inundacions *Tempesta de passos al crit del poble*, l’Escola d’Art i Superior de Disseny amb un mercat artístic i desfilades de moda, així com el Centre d’Educació Especial Penyeta Roja, amb la mostra ‘Narrativas de la materia’.

Entre les novetats d’esta 17a edició figura l’expansió de la xarxa d’escenaris urbans, que triplica presència al Grau i s’aferma en els barris, com el ja citat parc de l’Oest amb estudiants de l’IES Politècnic o el Primer Molí, de la mà de l’Art Brut i de l’artista Iñaki Horta Ciriza, i arriba per primera vegada al cementeri municipal amb ‘Art funerari’, la visita teatralitzada al voltant de personatges il·lustres de la cultura realitzada per l’Associació Viure la Mort.

Són 30 localitzacions més que l’any passat, i una desena de noves, com la plaça de la Pau, epicentre de la *performance La Nit de Gaza*, o la capella de l’Espai Cultural Obert (ECO) Les Aules, eix de la peça de teatre en clau de comèdia Fast and Furius, de la companyia Delapera.

La Nit de l’Art es completa a més amb 64 exposicions i una desena d’instal·lacions i la visita a 17 estudis artístics, en les tres rutes pels ‘Open Studios’: Taller Collage de Dibujo y Pintura, Espai Creatiu Claudia de Vilafamés, Estudi de Sara Lloret, Espai Take Away Contemporary Art i Poesia Vegetal en la ruta Magenta; Taller d’Art i d’Artista Paqui Fuster, Hospital Provincial de Castelló de la Plana: experiència artística en salut mental, El Taller d’Eva, Estudi d’Art i Disseny Gràfic Jorge Ortiz, Taller Turquaz i El Gaucho de Barro Estudio Cerámico en la ruta Groc Cadmi; i Studio d’Antoine Gozalbo amb Jaime Sidro, Matèria Col·lectiva, Agustina Ortega Racó del Rebutjat, Beatriz Mon Estudio, Estudi de Luis Bolumar i Ana Vernia Art Studio, de la ruta Blau Cian.

Fecha: 22/04/2025